U New Orleans stižu vojna pojačanja
Sedam tisuća pripadnika elitnih padobranskih i marinskih postrojbi na putu u područja pogođena uraganom Katrina
Tisuće američkih vojnika – iz aktivnog sastava – stiglo je u New Orleans gdje pomažu u akcijama spašavanja tisuća građana iz poplavljenih ulica i kaosa koji je zahvatio grad nakon uragana Katrina. Gradska sportska dvorana, u koju su se sklonile tisuće ljudi, ispražnjena je, a građani su prebačeni u privremena prihvatilišta u susjednim saveznim državama. Vidljivo iscrpljeni stanovnici New Orleansa izrazili su zahvalnost vojnicima, ali i ljutnju jer su dugo morali čekati na hranu, vodu i izbavljenje. Kako bi se dodatno pomoglo spasilačkim i humanitarnim naporima predsjednik Bush je naredio upućivanje dodatnih sedam tisuća vojnika u regiju gdje se već nalazi četiri tisuće vojnika iz aktivnog sastava. U Pentagonu kažu da će se još deset tisuća pripadnika Nacionalne garde priključiti 30 tisuća gardista koji su već razmješteni u New Orlansu i drugim gradovima u području poharanom uraganom. Ministarstvo obrane angažiralo je oko 300 helikoptera i 75 transportnih zrakoplova. Vlasti još ne raspolažu brojevima stradalih. U Mississippiju i Louisiani potvrđena je smrt stotina ljudi, a neki političari u regiji očekuju da će broj smrtno stradalih iznositi nekoliko tisuća. Stručnjaci tvrde da će trebati godine da se shvati dubina emocionalnih i psiholoških posljedica ove katastrofe na žitelje New Orleansa. Slike leševa koje nosi bujica, djece koja u plaču traže gutljaj vode i ljudi koji su prisiljeni krasti zbog pukog opstanka, užasnule su Sjedinjene Države i svijet. Evakuirane žrtve ove katastrofe koje su provele dane u pretrpanim javnim skloništima svjedoče o vrlo teškim životnim uvjetima. Timovi psihijatara i psihologa na putu su u poharano područje da pomognu žrtvama. Strani mediji reagiraju sa suosjećanjem i šokom na televizijske snimke koji dolaze iz New Orleansa. Od Britanije do Pakistana, Švicarske i Libanona, komentatori izražavaju podršku žrtvama, a krivnju za njihove patnje pripisuju američkoj vladi. Europski komentatori se pitaju zašto jedna svjetska supersila nije znala kako da spriječi uništenje New Orleansa. Drugi kažu da su prizori pretežito crnačkog stanovništva koje se bori za opstanak ukazao na rasne i klasne probleme u Sjedinjenim Državama. Razaranje je, navodi se u komentarima, rezultat kombinacije razočarenja i apatije koja je dovela do toga da jedan veliki američki grad brzo utone u kaos i bezakonje. Sportska dvorana u Houstonu u Saveznoj Državi Texas poznata pod imenom Astrodome, trenutačno je utočište 12 tisuća žrtava uragana Katrina. Očekuje se da će zgrada koja ima dovoljno sjedala za 60 tisuća ljudi ugostiti i do 25 tisuća pogođenih tragedijom. Zbog broja ljudi smještenih u njoj, dvorana nalikuje na mali grad. Poštanska služba Sjedinjenih država stvorila je i novi poštanski broj, a dodijeljen je ovoj zgradi koju su nazvali Dome City ili Grad-kupola.